呈審知
作者：趙蕃
朝代：宋

paragraphs: 去年別君重九日，君時痁作卧一室。
許我爲我一入山，人事好乖言竟食。
一官我落江之西，每附書來必以詩。
宣心寫妙無不盡，知君不累寒與饑。
念君見君何由得，江西水深波浪闊。
無何奄忽室人喪，繫舟復在南山側。
君來見我顔色好，不但文章能合道。
信知木潤山有輝，盎背晬然眸子瞭。
向來之所未見書，向我誦讀如貫珠。
有時舉問不知對，汗爲浹背口輒呿。
嗟我忝惟十年長，學業無功時既往。
羨渠松柏拱把姿，絕勝樗櫟高尋丈。
一官羈我端何爲，投劾歸來亦未遲。
豈惟問字當載酒，儻復借書仍一癡。